**NADZOR PO ZAKONU O PREVOZIH V CESTNEM PROMETU (ZPCP-2)**

**Podrobnejši opis**

**November 2019**

**KAZALO**

[1.0 OBVEZNOST LISTIN V VOZILU 3](#_Toc24616582)

[2.0 POOBLASTILA URADNIH OSEB FINANČNE UPRAVE 4](#_Toc24616583)

[3.0 NADZOR V PODJETJIH 4](#_Toc24616584)

[4.0 UPORABNE POVEZAVE 4](#_Toc24616585)

1.0 OBVEZNOST LISTIN V VOZILU

**Voznik domačega prevoznika ali prevoznika Skupnosti** mora imeti med vožnjo v vozilu:

-       veljaven izvod licence, licence Skupnosti ali dovoljenja Skupnosti prevoznika, za katerega opravlja prevoz;

-       veljavno vozniško dovoljenje z vpisano kodo Skupnosti, ki izkazuje pridobljeno temeljno kvalifikacijo voznika ali veljavno izkaznico o vozniških kvalifikacijah;

-       potrdilo iz 34. člena tega zakona, če opravlja mednarodni prevoz oseb za lastne potrebe z vozilom, ki ima poleg voznikovega sedeža več kot osem sedežev;

-       pisno pogodbo o najemu oziroma zakupu ali lizingu ali drugo pogodbo, na podlagi katere ima pravico uporabljati vozilo (npr. pogodba o lizingu ...), če prevoznik ni lastnik vozila;

-       če vozilo vozi voznik, ki ni državljan ene od držav članic Skupnosti, mora imeti v vozilu potrdilo v skladu z Uredbo 1072/2009/ES, s katerim pristojni organ države članice, v kateri ima prevoznik sedež, potrjuje, da ta voznik dela pri prevozniku skladno z zakoni ali drugimi predpisi o pogojih zaposlitve in poklicnega usposabljanja voznikov;

-       pri opravljanju mednarodnih prevozov vsa dovoljenja oziroma dovolilnice, če so za ta prevoz zahtevane s predpisi Skupnosti, mednarodnimi sporazumi ali zakoni, veljavnimi v Republiki Sloveniji;

* pri opravljanju linijskih prevozov potnikov v notranjem cestnem prometu kopijo veljavnega voznega reda za linijo, na kateri takrat opravlja prevoz, oziroma možnost njegovega izpisa;
* pri opravljanju stalnih izvenlinijskih prevozov dovoljenje lokalne skupnosti, potrjen cenik in obrazec za izvajanje stalnega izvenlinijskega prevoza;
* pri opravljanju občasnega prevoza potnikov pisno ali elektronsko dokazilo o občasnem prevozu potnikov, iz katerega so razvidni podatki o vrsti prevoza, ponudniku prevoza, namenu prevoza, predvideni relaciji prevoza, predvideno trajanje prevoza, predvideni datum ter ura odhoda in prihoda, predvideno število potnikov, predvideno število prevoženih kilometrov ter prevoznika ali zadevne prevoznike, oziroma možnost njegovega izpisa;

pri opravljanju posebnega linijskega prevoza potnikov v primeru prevoza drugih vrst potnikov, ki niso prevoz delavcev med domom in službo, prevoz šoloobveznih otrok, dijakov in študentov do izobraževalne ustanove in nazaj, prevoz oseb s posebnimi potrebami do zavodov in nazaj ter prevoz vojakov in vojakinj ter njihovih družin med domom in vojašnico, namenjenih isti skupini javnosti, kot linijski prevoz, dovoljenje organa JPP;

* pri opravljanju prevoza na klic v primeru izvajanja in financiranja prevoza na klic s strani lokalne skupnosti ali več lokalnih skupnosti, kopijo dovoljenja organa JPP.

Pri opravljanju prevozov v cestnem prometu mora imeti **voznik tujega prevoznika** v vozilu vsa dovoljenja oziroma dovolilnice, če so za ta prevoz zahtevane s predpisi Skupnosti, mednarodnimi sporazumi ali predpisi, veljavnimi v Republiki Sloveniji.

Voznik mora na zahtevo uradne osebe Finančne uprave Republike Slovenije izročiti dokumente iz tega člena na vpogled.

Vozila domačih prevoznikov, s katerimi ti izvajajo prevoze v cestnem prometu, morajo biti označena in opremljena skladno s predpisom, ki ga izda minister, tako da je zagotovljena varnost voznika in potnikov, drugih udeležencev ali udeleženk v prevozih v cestnem prometu in varnost tovora ter vozil.

Vozila za opravljanje avtotaksi prevozov morajo imeti na vidnem mestu pritrjeno oznako s podatki o prevozniku in številko licence.

2.0 POOBLASTILA URADNIH OSEB FINANČNE UPRAVE

## Uradne osebe Finančne uprave Republike Slovenije so pooblaščene, da na celotnem ozemlju Republike Slovenije preverjajo, ali imajo domači prevozniki, prevozniki Skupnosti in tuji prevozniki pri opravljanju prevozov v cestnem prometu dovolilnice, dovoljenja, druge dokumente in listine, predpisane v tem zakonu, predpisih Skupnosti in mednarodnih sporazumih.

Uradne osebe Finančne uprave Republike Slovenije so v okviru pristojnosti pooblaščeni, da začasno odvzamejo dokumente, s katerimi se je pri opravljanju prevoza izkazal voznik prevoznika, če dvomijo o njihovi originalnosti, če niso ustrezni, pravilno izpolnjeni ali če voznik ne spoštuje pogojev, navedenih v dokumentu. Za začasno odvzete dokumente se izda potrdilo, skupaj z zapisnikom o začasnem odvzemu pa se pošljejo inšpektoratu, pristojnemu za področje prometa ali pristojnemu organu za izvedbo nadaljnjega postopka.

3.0 NADZOR V PODJETJIH

## Uradne osebe Finančne uprave Republike Slovenije opravljajo tudi nadzor nad izvajanjem določb enajstega in dvanajstega odstavka 102. člena Zakona o prevozih v cestnem prometu ([ZPCP-2](http://www.pisrs.si/Pis.web/pregledPredpisa?id=ZAKO4236)) na sedežu in v drugih poslovnih prostorih oseb, navedenih v tem členu.

Pravne osebe, samostojni podjetniki posamezniki, posamezniki, ki samostojno opravljajo dejavnost, pri katerih se v mednarodnem cestnem prometu in pri opravljanju kabotaže blago nalaga ali razlaga, so dolžni pred nalaganjem ali razlaganjem blaga preveriti, če izdana bilateralna dovolilnica, ki jo potrebujejo **tuji prevozniki**, še ni bila uporabljena, oziroma, če se CEMT dovolilnica ustrezno uporablja.

Pravne osebe, samostojni podjetniki posamezniki, posamezniki, ki samostojno opravljajo dejavnost, pri katerih se v mednarodnem cestnem prometu in pri opravljanju kabotaže, morajo preverjeno dovolilnico v skladu z enajstim odstavkom tega člena na zadnji strani dovolilnice označiti kot uporabljeno tako, da navedejo, ali gre za nalaganje ali razlaganje, datum, se podpišejo in odtisnejo žig ter jo fotokopirajo. CEMT dovolilnice se po preverjanju samo fotokopirajo. Kopije dovolilnic oziroma CEMT dovolilnic, ki so jih evidentirale so dolžne hraniti dve leti po preteku leta, v katerem je bilo opravljeno preverjanje in evidentiranje

4.0 UPORABNE POVEZAVE

* [Ministrstvo za infrastrukturo](http://www.mzi.gov.si/)
* [Evropska komisija - Mobility and transport](http://ec.europa.eu/transport/index_en.htm)